## Pravilnik o sadržaju i obveznim prostornim pokazateljima izvješća o stanju u prostoru

### NN 48/2014 (17.4.2014.), Pravilnik o sadržaju i obveznim prostornim pokazateljima izvješća o stanju u prostoru

MINISTARSTVO GRADITELJSTVA I PROSTORNOGA UREĐENJA

930

Na temelju članka 40. stavka 2. Zakona o prostornom uređenju (»Narodne novine«, broj 153/2013) ministrica graditeljstva i prostornoga uređenja donosi

PRAVILNIK

O SADRŽAJU I OBVEZNIM PROSTORNIM POKAZATELJIMA IZVJEŠĆA O STANJU U PROSTORU

I. OPĆE ODREDBE

Članak 1.

(1) Ovim se Pravilnikom određuju sadržaj i obvezni prostorni pokazatelji izvješća o stanju u prostoru (u daljnjem tekstu: Izvješće) te drugi zahtjevi u vezi s praćenjem stanja u području prostornoga uređenja.

(2) Odredbe ovoga Pravilnika odgovarajuće se primjenjuju u postupku izrade Izvješća na državnoj, područnoj (regionalnoj) i lokalnoj razini.

(3) Izvješće se izrađuje:

a) na državnoj razini u odnosu na prethodno Izvješće Republike Hrvatske te: Strategiju prostornog razvoja Republike Hrvatske, Državni plan prostornog razvoja, prostorne planove posebnih obilježja, urbanističke planove uređenja državnog značaja, druge strateške, razvojne, planske i programske dokumente i pokazatelje državne razine, prostorne planove niže razine koji su od utjecaja na održiv razvoj u prostoru državne razine,

b) na područnoj (regionalnoj) razini u odnosu na prethodno Izvješće županije, odnosno Grada Zagreba te: Strategiju prostornog razvoja Republike Hrvatske, Državni plan prostornog razvoja, prostorne planove posebnih obilježja, urbanističke planove uređenja državnog značaja, druge strateške, razvojne, planske i programske dokumente i pokazatelje državne razine koji su od utjecaja na održiv razvoj na područnoj (regionalnoj) razini, prostorni plan županije, odnosno prostorni plan Grada Zagreba, urbanističke planove uređenja županijskog značaja, prostorne planove, druge strateške, razvojne, planske i programske dokumente i pokazatelje niže razine koji su od utjecaja na održiv razvoj u prostoru područne (regionalne) razine,

c) na lokalnoj razini u odnosu na prethodno Izvješće grada, odnosno općine te: županijski prostorni plan, druge strateške, razvojne, planske i programske dokumente i pokazatelje županijske razine koji su od utjecaja na održiv razvoj u prostoru velikog grada, grada i općine, i prostorne planove niže razine.

Članak 2.

Za izradu Izvješća koriste se podaci iz informacijskog sustava prostornog uređenja (u daljnjem tekstu: ISPU), prostornih planova, službeno objavljeni i dostupni podaci nadležnih tijela i ustanova, te drugih pravnih osoba s javnim ovlastima određenih posebnim propisima, podaci iz usvojenih i objavljenih pojedinih sektorskih strateških, razvojnih, planskih i provedbenih dokumenata i drugi koji su od utjecaja na održiv razvoj u prostoru.

II. OBLIK I SADRŽAJ IZVJEŠĆA O STANJU U PROSTORU

Članak 3.

Izvješće se izrađuje u tekstualnom obliku, a pojedina tematska područja mogu se prema potrebi dodatno obrazložiti i prikazati tabličnim iskazom pokazatelja, te grafičkim prikazima.

Članak 4.

(1) Izvješće sadrži polazišta, analizu i ocjenu stanja i trendova prostornog razvoja, analizu provedbe prostornih planova i drugih dokumenata koji utječu na prostor, te prijedloge za unaprjeđenje razvoja s osnovnim preporukama mjera za iduće razdoblje.

(2) Polazišta obuhvaćaju pregled ciljeva izrade Izvješća unutar zakonodavnog, institucionalnog i međunarodnog okvira za razdoblje za koje se Izvješće izrađuje, te osnovna prostorna obilježja Republike Hrvatske, županija, Grada Zagreba, velikih gradova, gradova i općina.

(3) Analiza i ocjena stanja obuhvaća prikaz ostvarenja ciljeva prostornog uređenja i usmjerenja razvoja u prostoru koji su određeni Zakonom o prostornom uređenju i Strategijom prostornog razvoja Republike Hrvatske kroz prostorne planove i druge dokumente koji utječu na prostor, te ukazuje na trendove prostornog razvoja i usklađenost, odnosno nesklad u provedbi.

(4) Analiza provedbe prostornih planova i drugih dokumenata koji utječu na prostor obuhvaća prikaz pokrivenosti područja prostornim planovima, daje podatke o prostornim planovima i drugim strateškim, programskim i razvojnim dokumentima koji utječu na prostor, ukazuje na osnove njihove provedbe, potrebu i učestalost njihove promjene, te daje osvrt na provođenje zaključaka, smjernica, prijedloga za unaprjeđenje, preporuka, aktivnosti odnosno mjera iz prethodnog Izvješća.

(5) Prijedlozi za unaprjeđenje prostornog razvoja s osnovnim preporukama mjera za iduće razdoblje razrađuju se u cilju odlučivanja o daljnjem statusu strateških, programskih i planskih smjernica iz važećih prostornih planova i drugih dokumenata koji utječu na prostor, odnosno o njihovom zadržavanju, ukidanju ili promjeni. Preporuke obuhvaćaju mjere i prioritetne aktivnosti u idućem razdoblju.

Članak 5.

Izvješće na razini Republike Hrvatske se izrađuje prema sljedećem sadržaju:

I. POLAZIŠTA

1. Ciljevi izrade Izvješća

2. Zakonodavno – institucionalni okvir

3. Osnovna prostorna obilježja Republike Hrvatske

4. Republika Hrvatska u međunarodnom okviru prostornoga uređenja

II. ANALIZA I OCJENA STANJA I TRENDOVA PROSTORNOG RAZVOJA

1. Prostorna struktura korištenja i namjene površina Republike Hrvatske

2. Sustav naselja

3. Gospodarske djelatnosti

4. Opremljenost prostora infrastrukturom od značaja za Republiku Hrvatsku

5. Zaštita i korištenje dijelova prostora od posebnog značaja

6. Obvezni prostorni pokazatelji

III. ANALIZA PROVEDBE PROSTORNIH PLANOVA I DRUGIH DOKUMENATA

1. Organizacija, uspostava i provedba sustava prostornoga uređenja

2. Strategija prostornog razvoja, Državni plan prostornog razvoja u odnosu na druge strateške, razvojne i programske dokumente od važnosti za Republiku Hrvatsku

3. Provedba prostornih planova i izrada prostornih planova niže razine

4. Provedba drugih dokumenata koji utječu na prostor

5. Provođenje zaključaka, smjernica, prijedloga za unaprjeđenje, preporuka, aktivnosti odnosno mjera iz prethodnog izvješća o stanju u prostoru

IV. PRIJEDLOZI ZA UNAPRJEĐENJE PROSTORNOG RAZVOJA S OSNOVNIM PREPORUKAMA MJERA ZA IDUĆE RAZDOBLJE

1. Potrebe, mogućnosti i ograničenja daljnjeg prostornog razvoja, u funkciji državnih, regionalnih i lokalnih razvojnih potreba obzirom na okolnosti, sektorska opterećenja i izazove

2. Ocjena potrebe izrade novih i/ili izmjene i dopune postojećih prostornih planova, drugih dokumenata koji utječu na prostor

3. Preporuke mjera i aktivnosti za unaprjeđenje prostornog razvoja

V. IZVORI PODATAKA

Članak 6.

Izvješće na područnoj (regionalnoj) razini: županija i Grada Zagreba, izrađuje se prema sljedećem sadržaju:

I. POLAZIŠTA

1. Ciljevi izrade Izvješća

2. Zakonodavno-institucionalni okvir

3. Osnovna prostorna obilježja županije, odnosno Grada Zagreba

4. Županija, odnosno Grad Zagreb u okviru prostornoga uređenja Države

II. ANALIZA I OCJENA STANJA I TRENDOVA PROSTORNOG RAZVOJA

1. Prostorna struktura korištenja i namjene površina županije, odnosno Grada Zagreba

2. Sustav naselja

3. Gospodarske djelatnosti

4. Opremljenost prostora infrastrukturom od značaja za županiju, odnosno Grad Zagreb

5. Zaštita i korištenje dijelova prostora od posebnog značaja

6. Obvezni prostorni pokazatelji

III. ANALIZA PROVEDBE PROSTORNIH PLANOVA I DRUGIH DOKUMENATA

1. Izrada prostornih planova

2. Provedba prostornih planova

3. Prostorni planovi u odnosu na druge dokumente koji utječu na prostor

4. Provođenje zaključaka, smjernica, prijedloga za unaprjeđenje, preporuka, aktivnosti odnosno mjera iz prethodnog izvješća o stanju u prostoru

IV. PRIJEDLOZI ZA UNAPRJEĐENJE PROSTORNOG RAZVOJA S OSNOVNIM PREPORUKAMA MJERA ZA IDUĆE RAZDOBLJE

1. Potrebe, mogućnosti i ograničenja daljnjeg prostornog razvoja županije, odnosno Grada Zagreba obzirom na okolnosti, sektorska opterećenja i izazove

2. Ocjena potrebe izrade novih i/ili izmjene i dopune postojećih prostornih planova, drugih dokumenata koji utječu na prostor na razini županije, odnosno Grada Zagreba

3. Preporuke mjera i aktivnosti za unaprjeđenje prostornog razvoja

V. IZVORI PODATAKA

Članak 7.

Izvješće na lokalnoj razini: velikog grada, grada i općine, izrađuje se prema sljedećem sadržaju:

I. POLAZIŠTA

1. Ciljevi izrade Izvješća

2. Zakonodavno-institucionalni okvir

3. Osnovna prostorna obilježja jedinice lokalne samouprave

4. Jedinica lokalne samouprave u okviru prostornoga uređenja županije

II. ANALIZA I OCJENA STANJA I TRENDOVA PROSTORNOG RAZVOJA

1. Prostorna struktura korištenja i namjene površina jedinice lokalne samouprave

2. Sustav naselja

3. Gospodarske djelatnosti

4. Opremljenost prostora infrastrukturom

5. Zaštita i korištenje dijelova prostora od posebnog značaja

6. Obvezni prostorni pokazatelji

III. ANALIZA PROVEDBE PROSTORNIH PLANOVA I DRUGIH DOKUMENATA

1. Izrada prostornih planova

2. Provedba prostornih planova

3. Provedba drugih dokumenata koji utječu na prostor

4. Provođenje zaključaka, smjernica, prijedloga za unaprjeđenje, preporuka, aktivnosti odnosno mjera iz prethodnog izvješća o stanju u prostoru.

IV. PREPORUKE ZA UNAPRJEĐENJE ODRŽIVOG RAZVOJA U PROSTORU S PRIJEDLOGOM PRIORITETNIH AKTIVNOSTI

1. Potrebe, mogućnosti i ograničenja daljnjeg održivog razvoja u prostoru jedinice lokalne samouprave obzirom na okolnosti, sektorska opterećenja i izazove

2. Ocjena potrebe izrade novih i/ili izmjene i dopune postojećih prostronih planova na razini jedinice lokalne samouprave

3. Preporuke mjera i aktivnosti za unaprjeđenje prostornog razvoja

V. IZVORI PODATAKA

Članak 8.

Popis obveznih prostornih pokazatelja za izradu Izvješća u prilogu je ovoga Pravilnika i čini njegov sastavni dio. Razina obrade i prikaza obveznih prostornih pokazatelja određeni su člankom 1. stavkom 3. ovoga Pravilnika.

III. IZRADA IZVJEŠĆA

Izrada Izvješća i sudionici u izradi

Članak 9.

(1) Izvješće na državnoj razini – izrađuje Hrvatski zavod za prostorni razvoj.

(2) Izvješće na područnoj (regionalnoj razini) – razini županija, odnosno Grada Zagreba, izrađuju zavodi za prostorno uređenje županija, odnosno Grada Zagreba.

(3) Izvješće na lokalnoj razini – velikog grada, grada i općine, izrađuju upravna tijela velikog grada, grada i općine nadležna za prostorno uređenje, odnosno zavodi za prostorno uređenje velikog grada ukoliko su ustrojeni.

(4) Nacrt Izvješća, odnosno njegova dijela, osim zavoda, na svim razinama mogu izrađivati i pravne osobe, odnosno ovlašteni arhitekti, koji ispunjavaju uvjete za obavljanje poslova prostornog uređenja propisane posebnim zakonom.

(5) U izradi Izvješća sudjeluju nadležna državna tijela, tijela jedinica područne (regionalne) i lokalne samouprave, javne ustanove i pravne osobe s javnim ovlastima određene posebnim propisima, koje obavljaju poslove od utjecaja na sadržaj Izvješća.

Pristup podacima za potrebe izrade Izvješća

Članak 10.

(1) Nadležna državna tijela, tijela jedinica područne (regionalne) i lokalne samouprave, javne ustanove te druge pravne osobe s javnim ovlastima određene posebnim propisima, koje obavljaju poslove od utjecaja na sadržaj Izvješća, dužna su omogućiti elektronički i drugi pristup potrebnim podacima, odnosno dostaviti tražene podatke iz članka 2. ovoga Pravilnika, u roku od 30 dana na zahtjev izrađivača Izvješća.

(2) Nadležna državna tijela, tijela jedinica područne (regionalne) i lokalne samouprave, javne ustanove te druge pravne osobe s javnim ovlastima određene posebnim propisima iz stavka 1. ovog članka, dužna su dostaviti obrazloženje problematike provedbe dokumenata prostornog uređenja u dijelu koji se odnosi na njihov djelokrug nadležnosti.

IV. PRIJELAZNE I ZAVRŠNE ODREDBE

Članak 11.

Danom stupanja na snagu ovoga Pravilnika prestaje važiti Pravilnik o sadržaju i obveznim prostornim pokazateljima izvješća o stanju u prostoru (»Narodne novine«, broj 117/2012).

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 350-01/14-04/3

Urbroj: 531-01/1159-14-2

Zagreb, 4. travnja 2014.

Ministrica

Anka Mrak-Taritaš, dipl. ing. arh., v. r.

OBVEZNI PROSTORNI POKAZATELJI

|  |  |  |  |  |  |  |
| --- | --- | --- | --- | --- | --- | --- |
|  | Osnovna tematska cjelina | Skupina pokazatelja | Pokazatelj | | Način  prikaza | Izvor  podataka\* |
| 1. | OPĆI POKAZATELJI RAZVOJNIH KRETANJA | | | | | |
| 1.1. | DEMOGRAFSKA STRUKTURA | A. Razmještaj i struktura stanovništva | 1.  2.  3. | Broj stanovnika  Indeks kretanja broja stanovnika  Prirodni prirast stanovništva | broj  broj  broj | DZS |
| B. Razmještaj i struktura kućanstava | 1.  2.  3. | Broj kućanstava  Indeks rasta broja kućanstava  Prosječna veličina kućanstva | broj  broj  broj | DZS |
| 1.2. | SOCIJALNO-GOSPODARSKA STRUKTURA | Ekonomski razvoj | 1.  2. | Indeks razvijenosti  Stupanj razvijenosti | broj  broj | MRRFEU |
| 2. | STRUKTURA NASELJA I PODRUČJA ZA RAZVOJ IZVAN NASELJA | | | | | |
| 2.1. | OBILJEŽJA SUSTAVA NASELJA | Razmještaj, gustoća naselja i naseljenosti | 1.  2.  3. | Broj naselja  Gustoća naselja  Gustoća naseljenosti | broj  broj naselja/1000 km²  broj stanovnika/km² | DZS |
| 2.2. | KORIŠTENJE ZEMLJIŠTA U NASELJIMA | A. Površina naselja | 1. | Površina naselja | ha | DPPR, PPPPO, PPŽ, PPGZ, PPUG/O, GUP, UPU |
|  |  | B. Građevinska područja (GP) | 1.  2.  3.  4.  5.  6.  7.  8. | Površina GP naselja – ukupno planirana  Udio GP u odnosu na ukupnu površinu JLS  Udio izgrađenog GP u odnosu na ukupnu površinu JLS  Udio neizgrađenog GP u odnosu na ukupno GP  Udio neuređenog GP u odnosu na ukupno GP  Broj stanovnika/ukupna površina GP  Broj stanovnika/izgrađena površina GP  Broj stanovnika/uređena površina GP | ha  %  %  %  %  st./ha  st./ha  st./ha | DPPR, PPPPO, PPŽ, PPGZ, PPUG/O, GUP, UPU |
| 2.3. | IZDVOJENA GRAĐEVINSKA PODRUČJA (IZVAN NASELJA) | Izdvojena građevinska područja (IGP) | 1.  2.  2.a.  2.b.    2.c.  2.d.  2.e.  3.  4. | Površina izdvojenog građevinskog područja izvan naselja – ukupno planirana  Površina i udio površine IGP pojedine namjene u odnosu na ukupnu površinu IGP :  Ugostiteljsko-turistička namjena  Gospodarska namjena – ukupna (proizvodna, poslovna, infrastrukturna, OIE i dr.)  Sport i rekreacija  Područja posebne namjene  Površina groblja  Ukupni planirani smještajni kapacitet u TRP  Broj turističkih postelja po km’ obalne crte | ha, ha/st.  ha, %    ha, %, ha/st.  ha, %, ha/st.  ha, %, ha/st.  ha, %  ha, %  ha, %  broj postelja  broj/km’ | DPPR, PPPPO, PPŽ, PPGZ, PPUG/O, GUP, UPU  MINT |
| 3. | POSTOJEĆA INFRASTRUKTURNA OPREMLJENOST | | | | | |
| 3.1. | PROMETNA INFRASTRUKTURA | A. Cestovni promet | 1.  2.  3. | Duljina cesta po vrstama  Udio pojedinih vrsta cesta  Cestovna gustoća (duljina cesta/površina područja) | km  %  km/km² | HAC, HC,  ŽUC, UO za promet |
|  | B. Željeznički promet | 1.  2.  3. | Duljina pruge prema vrsti  Udio pojedinih vrsta željezničkih pruga  Gustoća željezničkih pruga (duljina/površina područja) | km  %  km/km² | HŽ |
| C. Zračni promet | 1.  2. | Broj zračnih luka prema vrstama  Površina zračnih luka | broj  ha | MPPI |
| D. Pomorski promet | 1.  2.  3. | Broj luka prema vrsti  Površina kopnenog dijela luke  Luke nautičkog turizma prema broju vezova | broj  ha  broj | MPPI |
|  |  | E. Riječni promet | 1.  2. | Broj riječnih luka prema veličini i rijeci  Klasa i duljina plovnih putova | broj,  klasa, km | MPPI |
| F. Elektroničke komunikacije | 1. | Broj postojećih baznih stanica na 100 stanovnika | broj/100 st. | HAKOM |
| 3.2. | ENERGETSKA INFRASTRUKTURA | A. Opskrba električnom energijom | 1.  2. | Duljina elektroopskrbnih vodova  Udio i duljina elektroopskrbnih vodova prema vrsti | km  %, km | HEP |
| B. Opskrba plinom | 1.  2. | Duljina plinovoda  Udio prema vrsti plinovoda | km  % | PLINACRO  lok.distr. |
| C. Opskrba naftom | 1. | Duljina naftovoda | km | JANAF, INA |
| 3.3. | OPSKRBA VODOM I ODVODNJA OTPADNIH VODA | A. Opskrba pitkom i tehnološkom vodom | 1.  2. | Duljina javne vodoopskrbne mreže  Potrošnja pitke vode | km  l/stanovniku | HRV.  VODE lok.distr. |
| B. Pročišćavanje otpadnih voda | 1.  2. | Duljina kanalizacijske mreže  Uređaji za pročišćavanje otpadnih voda – broj i kapacitet | km  broj, broj ES | HRV.  VODE, lok.distr. |
| 3.4. | GOSPODARENJE OTPADOM | Odlagališta otpada | 1.  2. | Broj i površina odlagališta prema vrsti  Sanacija neuređenih odlagališta (broj, površina) | broj, ha  broj, ha | AZO |
| 4. | KORIŠTENJE I ZAŠTITA ZNAČAJNIH PROSTORA | | | | | |
| 4.1. | KORIŠTENJE PRIRODNIH RESURSA | A. Poljoprivreda | 1.  2.  3. | Ukupna površina poljoprivrednog zemljišta  Udio poljoprivrednog zemljišta  Površina poljoprivrednog zemljišta po stanovniku | ha  %  ha/stanovniku | PPŽ, PPGZ, PPUG/O, GUP, UPU |
| B. Šumarstvo | 1.  2.  3. | Ukupna površina šumskog zemljišta  Udio šumskog zemljišta  Površina šumskog zemljišta po stanovniku | ha  %  ha/stanovniku |  |
| C. Vode | 1.  2.  3. | Površine površinskih voda prema vrsti (jezero, ribnjak, umjetni bazeni, more ...)  Udio površina površinskih voda u odnosu na površinu JLS/županije/države  Duljina vodotoka | ha  %  km |  |
| D. Morska obala | 1. | Morska obala – dužina obalne crte | km |  |
| E. Mineralne sirovine | 1. | Broj i površina eksploatacijskih polja po vrstama mineralnih sirovina | broj, ha |  |
| 4.2. | ZAŠTIĆENE PRIRODNE VRIJEDNOSTI | Zaštićena područja prirode | 1.  2. | Broj i površina zaštićenih zaštićenih područja  Područja ekološke mreže, prema vrsti | broj, ha  broj, ha | MZOIP  DZZP |
| 4.3. | KULTURNA DOBRA | Struktura registriranih kulturnih dobara | 1.  2.  3. | Broj zaštićenih nepokretnih kulturnih dobara  Broj ili udio obnovljenih kulturnih dobara  Broj ili udio ugroženih kulturnih dobara | broj  broj, %  broj, % | MK |
| 4.4. | PODRUČJA\*\*  POSEBNIH KARAKTERISTIKA | Područja potencijalnih prirodnih i drugih nesreća |  | \*\* opisati u tekstualnom dijelu Izvješća |  |  |
| 5. | DOKUMENTI PROSTORNOG UREĐENJA | | | | | |
| 5.1. | POKRIVENOST PROSTORNIM PLANOVIMA | Pokrivenost PP prema razini planova i izvješća |  | Broj donesenih PP  Broj donesenih izmjena i dopuna PP  Broj PP u izradi | broj  broj  broj | ZPU |
| 5.2. | PROVEDBA PROSTORNIH PLANOVA |  |  | Broj izdanih pojedinačnih akata prostornog uređenja po vrstama | broj | UO za prostorno uređenje |
| 5.3. | URBANA PREOBRAZBA |  | 1.  2. | Broj PP ili pojedinačnih zahvata  Površina | broj  ha | ZPU |
| 5.4. | URBANA SANACIJA |  | 1.  2. | Broj izdanih rješenja o ozakonjenju  Planovi sanacije, izmjene i dopune PP | broj  broj | UO za prostorno uređenje,  AZONIZ  ZPU |
| 5.5. | NADZOR |  | 1.  2. | Nadzor nad planovima (broj rješenja)  Nadzor građevinske inspekcije (broj rješenja) | broj  broj | MGIPU |

\* PORED NAVEDENIH IZVORA KORISTE SE PODACI IZ ISPU I NIPP (PREMA STUPNJU FUNKCIONALNOSTI I DOSTUPNOSTI)

TUMAČ KRATICA:

AZO – Agencija za zaštitu okoliša

AZONIZ – Agencija za ozakonjenje nezakonito izgrađenih zgrada

DZS – Državni zavod za statistiku

DZZP – Državni zavod za zaštitu prirode

HAC – Hrvatske autoceste

HAKOM – Hrvatska agencija za poštu i elektroničke komunikacije

HC – Hrvatske ceste

HEP – Hrvatska elektroprivreda

HRV. Vode – Hrvatske vode

HŽ – Hrvatske željeznice

INA – Industrija nafte

JANAF – Jadranski naftovod

lok.distr. – lokalni distributeri

MGIPU – Ministarstvo graditeljstva i prostornoga uređenja

MINT – Ministarstvo turizma

MK – Ministarstvo kulture

MPPI – Ministarstvo pomorstva, prometa i infrastrukture

MRRFEU – Ministarstvo regionalnoga razvoja i fondova Europske unije

MZOIP – Ministarstvo zaštite okoliša i prirode

PLINACRO – operator plinskog transportnog sustava

UO – upravni odjel

ZPU – zavod za prostorno uređenje županije, Grada Zagreba ili velikog grada

ŽUC – županijska uprava za ceste

prostorni planovi

DPPR – Državni plan prostornog razvoja

PPPPO – prostorni plan područja posebnih obilježja

PPŽ – prostorni plan županije

PPGZ – prostorni plan Grada Zagreba

PPUG/O – prostorni plan uređenja grada/općine

GUP – generalni urbanistički plan

UPU – urbanistički plan uređenja

Pravilnik, NN 48/2014-930
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)